NER วิ่งฉิว 4% โบรกอัพกำไรปี 64-65 พ่วงเป้าใหม่ 8.50 บ. มองผลงาน “นิวไฮ” ต่อเนื่อง
NER วิ่งฉิว 4% โบรกอัพกำไรปี 64-65 พ่วงเป้าใหม่ 8.50 บ. หลังมองธุรกิจเติบโตทำ “นิวไฮ” ทุกปีในช่วง 2-3 ปีข้างหน้า อีกทั้งราคาหุ้นถือว่าถูกเมื่อเทียบกับการเติบโต
7 มิ.ย. 2564

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 10.16 น. อยู่ที่ระดับ 6.55 บาท บวก 0.25 บาท หรือ 3.97% สูงสุดที่ระดับ 6.60 บาท ต่ำสุดที่ระดับ 6.35 บาท ด้วยมูลค่าการซื้อขาย 162.37 ล้านบาท

ด้านบริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ คงคำแนะนำ “ซื้อ” แต่ปรับราคาเป้าหมายขึ้นเป็น 8.50 บาท อิง PER ปี 2564 ที่ 9 เท่า จากราคา 7.00 บาท โดยมีมุมมองเป็นบวกค่อนข้างมาก จากประเด็น
1) บริษัทปรับเป้าปริมาณขายปี 2564 ขึ้นเป็น 440,000 ตัน จาก 410,000 ตัน โดยปัจจุบันยอดขายคลอมคลุมไปจนถึงเดือนตุลาคมแล้ว
2) คาด gross margin ทั้งปีจะสูงอยู่ที่ 10-14%
3) ผู้บริหารมองว่าแนวโน้มราคายางยังอยู่ในช่วงขาขึ้นจากอุปสงค์ที่ฟื้นตัว และอุปทานที่ไม่ล้นตลาดเหมือนเมื่อก่อน
ทั้งนี้ ปรับประมาณการกำไรสุทธิปี 2564-65 ขึ้น +23%/+13% อยู่ที่ 1,769 ล้านบาท (+106% จากปีก่อน) และกำไรสุทธิปี 2565 อยู่ที่ 1,939 ล้านบาท (+10% จากปีก่อน) ตามลำดับ
สาเหตุหลักมาจาก 1) ปรับปริมาณการขายปี 2564 ขึ้นเป็น 440,000 ตัน จาก 410,000 ตัน 2) ปรับประมาณการ gross margin ปี 2564-65 ขึ้นเป็น 12% จาก 11% โดยประมาณกำไรสุทธิมี upside จาก gross margin ที่อาจจะดีกว่าที่คาด
ขณะที่ราคาหุ้น outperform SET +24% ใน 1 เดือนที่ผ่านมา และ +28% ในช่วง 3 เดือนที่ผ่านมา สาเหตุมาจากผลการดำเนินงานที่ออกมาดีอย่างต่อเนื่อง และแนวโน้มธุรกิจยางที่สดใส โดยยังคงคำแนะนำ “ซื้อ” จากแนวโน้มกำไรที่ยังคงปรับตัวสูงขึ้นทำ “New High” ทุกปี ในช่วง 2-3 ปีข้างหน้า และราคาปัจจุบันคิดเป็น PER ปี 2564 ที่ 6.9 เท่า ซึ่งยังถือว่าถูกเมื่อเทียบกับการเติบโต EPS CAGR (2563-65) 41% คิดเป็น PEG 0.17 เท่า รวมถึงบริษัทมี Dividend Yield ถึง 5-6%